በአትክልትና ፍራፍሬ መደብሮች ላይ የጥራት ቁጥጥር ሊደረግ ነው 
የኢትዮጵያ የተስማሚነት ምዘና ኢንተርፕራይዝ እየተበራከቱ በመጡት የፍራፍሬ ጭማቂና የአትልክት ቤቶች ላይ የጥራት ቁጥጥርና ማረጋገጫ የመስጠት ሥራዎችን ለማካሄድ፣ የጤና ጥበቃ ሚኒስቴርን ምላሽ በመጠባበቅ ላይ መሆኑን አስታወቀ፡፡ዋና ዳይሬክተሩ አቶ ተሻለ በልሁ ሰሞኑን በአፋር ክልል ተገኝተው የጨው አመራረትን በጎበኙበት ወቅት እንደገለጹት፣ ኢንተርፕራይዙ በተለያዩ አዳዲስ የፍተሻ ዘርፎች ላይ ጥናት አካሂዶና የአብዛኞቹ ጥናት ተገባዶ የሚመለከታቸው ባለድርሻ አካላትን ምላሽ በመጠባበቅ ላይ ይገኛል፡፡ ቁጥራቸው እየተበራከተ መምጣቱ የሚነገርላቸው የፍራፍሬ ጭማቂና የአትልክት ቤቶች፣ እስካሁን ምንም ዓይነት የጥራት ፍተሻ ባለመካሄዱ በበርካታ ተጠቃሚዎች ጤንነት ላይ ብዙ ጉዳት እንደደረሰ ዋና ዳይሬክተሩ ገልጸዋል፡፡ አሁን ግን የጥራት ማረጋገጫ ሰነዱ ተዘጋጅቶ  የጤና ጥበቃ ሚኒስቴርን ምላሽ እንዲሰጥበት በመጠባበቅ ላይ እንደሆነ አስታውቀዋል፡፡ኢንተርፕራይዙ ከ9,000 በላይ ደረጃዎችን ያዘጋጀ መሆኑን፣ ከእነዚህም ውስጥ  160 ያህሉ አስገዳጅ ደረጃዎች መሆናቸውን የጠቀሱት ዋና ዳይሬክተሩ፣ ምግብና ምግብ ነክ የሆኑ ምርቶችና አገልግሎቶች በሙሉ በአስገዳጅ ደረጃዎች ውስጥ የሚመደቡ መሆናቸውን አስረድተዋል፡፡ ኢንተርፕራይዙ ከተቋቋመበት ጊዜ አንስቶ እስካሁን ድረስ የተለያዩ ሥራዎችን እያከናወነ መሆኑን፣ ነገር ግን የባለድርሻ አካላት ትብብርና ቅንጅት ላይ ክፍተቶች በመኖራቸው የትግበራ ሒደቱ እያዘገመ እንደሚገኝ አቶ ተሻለ ገልጸዋል፡፡ከፍራፍሬና ከአትክልት ፍተሻዎች በተጨማሪም በቅርቡ በጤፍ እንጀራ ምርቶች ላይ ኢንተርፕራይዙ የጥራት ማረጋገጫ እንደሚሰጥ ያስታወቁት ዳይሬክተሩ፣ ይህ ያስፈለገበት ምክንያትም እንጀራ በአሁኑ ወቅት ከአገር አቀፍ ምርትነት አልፎ ወደ ባህር ማዶ በመሻገሩ የተነሳ ነው ብለዋል፡፡ የጥራቱ ጉዳይም ሊታወቅ እንደሚገባ  አስገንዝበዋል፡፡ ኢንተርፕራይዙ ከምግብና ምግብ ነክ ምርቶች በተጨማሪ በልዩ ልዩ መገልገያ መሣሪያዎችና ምርቶች ላይ የጥራት ፍተሻ እያደረገ እንደሚገኝና በስድስት ወራት ውስጥ ለ600 ምርቶች የጥራት ማረጋገጫ ሠርተፊኬት መስጠቱም ታውቋል፡፡ በተቋማቱ ላይ በየሦስት ወሩ ቁጥጥር ይደረጋል ተብሏል፡፡ ስለጥራት ማረጋገጫው አስተማማኝነት ለቀረበላቸው ጥያቄ ምላሽ የሰጡት ዳይሬክተሩ፣ በአገር ውስጥ አስቸጋሪ የሆኑ ፍተሻዎችን ላክስ ከተሰኘ የጀርመን ኩባንያ ጋር በትብብር ወደ ጀርመን በመላክ እንደሚያካሄዱ ጠቁመዋል፡፡ በቅርቡም የታሸጉ ውኃዎችን በሚያመርቱ ድርጅቶች ላይ እየተከናወነ ያለው አጠቃላይ የምርት ናሙና ፍተሻ ምላሽ እንደሚያገኝም አስታውቀዋል፡፡ 